Μπουρδέτο

Το μπουρδέτο ή μπουργέτο ή μπουριέτο είναι ψαρόσουπα αρκετά πηχτή, η οποία συναντάται κυρίως στα Επτάνησα, ενώ θεωρείται το παραδοσιακό και πιο χαρακτηριστικό πιάτο της Κέρκυρας μαζί με το σοφρίτο και την παστιτσάδα. Η καταγωγή και η ονομασία του προέρχεται από την Ιταλία - brodetto στα ιταλικά σημαίνει ζωμός.

Περιγραφή 
Πρόκειται για μια συνταγή με ψάρι, σε σάλτσα κοκκινοπίπερου, συνοδεία πατάτας, η οποία μαγειρεύεται σε φέτες, μαζί με το ψάρι. Παραδοσιακά γίνεται με σκορπίνα, η οποία θεωρείται ότι δίνει το πιο νόστιμο μπουρδέτο αλλά ο καθένας μπορεί να χρησιμοποιήσει το πετρόψαρο της προτίμησής του.

Τα πετρόψαρα προτείνονται από Κερκυραίους ψαράδες για την παρασκευή του καλύτερου μπουρδέτου. Οι σκορπίνες και ο ροφός προσφέρονται επίσης για το καλύτερο μπουρδέτο. Σύμφωνα με τους Κερκυραίους ψαράδες, στη συνταγή πρέπει οπωσδήποτε να μπαίνουν και φρέσκα μπακαλιαράκια. Γενικότερα, τα ψάρια που θα χρησιμοποιηθούν στο μπουρδέτο πρέπει να είναι φρέσκα.

Το μπουρδέτο μπορεί να γίνει με διάφορα είδη ψαριών (μπακαλιάρος, βακαλάος, χταπόδι, σκορπίνες, σκορπιός, γαλέος, κεφαλοπούλα, φαγκρί κλπ.) αλλά μπορεί να γίνει και με κρέας μοσχαριού. Στην Κέρκυρα χρησιμοποιούν διάφορα ψάρια για το μπουρδέτο ενώ στη Ζάκυνθο μαγειρεύουν το μπουρδέτο με κρέας.

Παραπομπές 

Ελληνική κουζίνα
Ιταλική κουζίνα
Επτανησιακή κουζίνα
Τρόφιμα με βάση θαλασσινά